**Delphine av Belgia** (Delphine Michèle Anne Marie Ghislaine av Sachsen-Coburg-Gotha, født 22. februar 1968 i Brussel) er en belgisk prinsesse, kunstner og kolorist, som arbeider med maling, video, skulpturer og neon. Hun er utenomekteskapelig datter av kong Albert II av Belgia, noe som ble påvist ved DNA-testing i januar 2020. Hun hadde tidligere adelstittelen *jonkvrouw* Boël, men ble etter søksmål mot det belgiske kongehuset 1. oktober 2020 tilkjent prinsessetittel for seg selv og sine to barn.

Biografi
--------

Boël er datter av baronesse Sybille de Selys Longchamps (født 1941) og (formelt, men altså ikke biologisk) *jonkheer* Jacques Boël, som var industrieier. Hun gikk på kostskole i England og Sveits, og har en Bachelor of Arts-grad fra Chelsea College of Arts. 

Hun var en del av utstillingen «Open Studios» i Great Western Studios i London fra 1992 til 2000, og har etter dette hatt utstillinger og prosjekter i mange land, som Belgia, Sverige, Frankrike og Italia.

Farskapssaken mot kong Albert II
--------------------------------

Den 19. oktober 1999 utga Mario Danneels en uautorisert biografi om kong Albert IIs kone, dronning Paola av Belgia. Boken het *Paola, van 'la dolce vita' tot koningin*, «Paola, fra 'la dolce vita' til dronning». Denne boken antydet at Albert II hadde en datter født utenfor ekteskap. Belgisk presse undersøkte denne saken videre, og i 2005 sa Boël at Albert II trolig var hennes far. Sybille de Selys Longchamps fortalte også at hun hadde et forhold til Albert II i 18 år, fra 1966 til 1984, mens han var gift med Paola.

Hun stevnet Albert II for retten i juni 2013, for å ta DNA-test, men som konge var han da immun mot rettsforfølgning. Han abdiserte 21. juli 2013, og Boël stevnet ham på nytt for retten. I mars 2017 fant retten kravene hennes ubegrunnet, men i november 2018 kom en rettslig kjennelse som sa at Albert II måtte avgi DNA for å avgjøre farskapssaken. I Belgia er man ikke pliktig å avgi DNA, men dersom man nekter så regnes det som bevis på farskap. Albert anket i kassasjonsretten i januar 2019, men ankedomstolen i Brussel dømte i mai 2019 Albert til dagbøter på 5000 euro for hver dag han nekter å avgi DNA. Den 27. januar 2020 ble resultatet av DNA-testen kjent, og testen beviste at Boël var hans biologiske datter. Kong Albert uttalte via sin advokat at han aksepterer farskapet.

Referanser
----------

1. ↑   Gemeinsame Normdatei, besøkt 28. april 2014[Hentet fra Wikidata]
2. ↑   RKDartists, «Delphine Boël», RKD kunstner-ID 133001[Hentet fra Wikidata]
3. ↑   RKDartists, RKD kunstner-ID 133001, rkd.nl, besøkt 1. juni 2020[Hentet fra Wikidata]
4. ↑  The Guardian - *Belgium's King Albert II admits he fathered child in 1960s affair*, besøkt 28. januar 2020.
5. 1 2 3 4  NRK.no - *Kongelig utroskap endte med årelang strid og DNA-prøve*, besøkt 28. januar 2020.
6. ↑  «Får prinsessetittel etter søksmål mot det belgiske kongehuset». Besøkt 01.10.2020.
7. ↑  Le Figaro - *Delphine Boël, l’artiste belge (enfin) reconnue comme la fille d’Albert II*, besøkt 28. januar 2020.
8. ↑  DelphineBoel.com - *Curriculum Vitae* Arkivert 28. januar 2020 hos Wayback Machine. besøkt 28. januar 2020.
9. ↑  New York Times - *Former Belgian King Ordered to Give DNA for Paternity Test*, besøkt 28. januar 2020.
10. ↑  Royal Central - *King Albert of Belgium ordered to pay 5,000 euros a day*, besøkt 28. januar 2020.
11. ↑  The Guardian - *Belgium's King Albert II admits he fathered child in 1960s affair*, besøkt 28. januar 2020.

Eksterne lenker
---------------

* Offisiell hjemmeside Arkivert 28. oktober 2020 hos Wayback Machine.

  


|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** SUDOC
 |